SK Úradný vestník Európskej únie C 150/9

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2012/C 150/07

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„FICODINDIA DI SAN CONO“

ES č.: IT-PDO-0005-0647-26.09.2007

CHZO ( ) CHOP ( X )

1. Názov:

„Ficodindia di San Cono“

2. Členský štát alebo tretia krajina:

Taliansko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1:

Chránené označenie pôvodu „Ficodindia di San Cono“ je vyhradené pre ovocie z týchto odrôd (kultivarov) druhu „Opunzia Ficus Indica“, ktoré sa pestujú na území vymedzenom v článku 4: „Surfarina“, nazývaná aj „Gialla“ alebo „Nostrale“, – „Sanguigna“, nazývaná aj „Rossa“, – „Muscaredda“ alebo „Sciannarina“, nazývaná aj „Bianca“. Súčasne sa povoľuje najviac 5 % z miestnych ekotypov z výberov „Trunzara“. Plody opuncie sa rozdeľujú podľa:

— akosti: akosť A (agostani), ak pochádzajú z prvého kvitnutia, akosť B (tardivi alebo scozzolati), ak pochádzajú z druhého kvitnutia,

— kategórie: kategórie EXTRA a I definované v Codex Alimentarius,

— hmotnosti: 105 g až 140 g, 140 g až 190 g, 190 g až 270 g (tolerancia 5 %), t. j. triedy B, C a D v Codex Alimentarius.

Plody „Ficodindia di San Cono“ musia mať pri uvádzaní na trh tieto vlastnosti: hmotnosť plodov > 105 g (tolerancia 5 %), minimálny refraktometrický stupeň 14 %, tvrdosť dužiny aspoň 5 kg/cm2, farebné odtiene od zelenej až po žltooranžovú v prípade žltej odrody („gialla“), od zelenej po rubínovú v prípade červenej odrody („rossa“) a od zelenej až po svetložltú v prípade bielej odrody („bianca“).

3.3. Suroviny (len pri spracovaných výrobkoch):

—

3.4. Krmivo (len pri výrobkoch živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Zber v závislosti od sezónnych poveternostných podmienok prebieha od 20. augusta do 30. septembra v prípade plodov z prvého kvitnutia (agostani) a od 10. septembra do 31. decembra v prípade plodov z druhého kvitnutia (tardivi alebo scozzolati). Pozbierané plody musia byť vždy zbavené tŕňov a na trh sa musia uvádzať s označením: „frutti despinati“ (plody bez tŕňov).

Produkcia a balenie plodov „Ficodindia di San Cono“ sa musia vždy uskutočňovať v oblasti vymedzenej v článku 4, aby sa zabránilo zbytočnej preprave a manipulácii, keď môže dôjsť k porezaniu alebo poškodeniu plodov, prípadne narušeniu ich šupky a tým k zmene ich farby a lesku, ktoré sú pre tieto plody typické.

3.6. Osobitné pravidlá pri krájaní, strúhaní, balení atď.:

Spracované a tŕňov zbavené ovocie sa predáva v nových baleniach: v drevených, plastových alebo kartónových debničkách a v plastových alebo kartónových téglikoch. Povoľuje sa použitie deliacich priehradiek v debničkách. Balenia musia mať hmotnosť 0,5 kg, 1 kg, 2 kg, 2,5 kg, 3 kg, 3,5 kg alebo 5 kg, s najvyššou toleranciou 10 %. Obaly musia byť uzatvorené tepelným zvarom alebo kovovými sponami v prípade sieťok, aby manipulácia s obsahom nebola možná bez roztrhnutia obalu. Podľa tradície sa v jednom balení môžu nachádzať tri odrody (Surfarina alebo Nostrale alebo Gialla; Sanguigna alebo Rossa; Muscaredda alebo Sciannarina alebo Bianca). Súčasne sa povoľuje najviac 5 % z miestnych ekotypov z výberov „Trunzara“.

3.7. Osobitné pravidlá pri označovaní:

Obaly musia byť označené logom chráneného označenia, ktoré je zobrazené nižšie, a symbolom EÚ. Povoľuje sa aj: doplňujúci nápis „Cactus Pear“, nápis „Fiorone“ iba na obaloch obsahujúcich plody s hmotnosťou od 105 g do 130 g a dátum zberu. Logo tvorí nápis „D.O.P Denominazione di Origine Protetta“, tri plody opuncie s korunkou, ktoré sú usporiadané do vejára nad vyobrazením Sicílie a piatimi hviezdičkami, pod ktorými sa nachádza nápis „Ficodindia di San Cono“.

4. Stručné vymedzenie zemepisnej oblasti:

Oblasť produkcie „Ficodindia di San Cono“ sa rozprestiera na území nachádzajúcom sa v nadmorskej výške 200 až 600 metrov, kde patria tieto územno-správne celky: San Cono (CT), San Michele di Ganzaria (CT), Piazza Armerina (EN) a Mazzarino (CL).

5. Spojenie so zemepisnou oblasťou:

5.1. Špecifickosť zemepisnej oblasti:

Oblasť produkcie „Ficodindia di San Cono“ sa vyznačuje rozmiestnením pestovateľských oblastí pozdĺž výškového pásma od 200 do 600 m nad morom, kde mierne pahorky oddeľujú malé údolia s väčšinou hlbokými a chladnými pôdami nánosového pôvodu, ktoré sa vyznačujú stredne ľahkou štruktúrou, vynikajúcou prirodzenou drenážnou schopnosťou, prevládajúcou piesčitou zložkou (podiel piesku najmenej 50 %) a stredne neutrálnym a subalkalickým pH (pH 6,9 – 8,1). Väčšina pôd je zavlažovaná. Vďaka skúsenostiam miestnych poľnohospodárov sa zaisťuje primerané riadenie požiadaviek rastlín na vodu, pričom títo poľnohospodári zohľadňujú sezónny vývoj okolitých podmienok, faktory spojené s vekom rastlín, množstvom vypestovaného ovocia a nadmorskou výškou, kde opuncia rastie, aby zvolili čo najvhodnejšie spôsoby zavlažovania. Zvyšná časť pestovateľských oblastí sa nachádza vo vyššom výškovom pásme, kde sa vo všeobecnosti využívajú klimatické podmienky spojené s nadmorskou výškou a pôdne podmienky zemepisnej oblasti, ktoré umožňujú pestovanie plodov vysokej akosti aj bez zavlažovania.

5.2. Špecifickosť výrobku:

Zo špecifických vlastností, ktorými sa „Ficodindia di San Cono“ odlišuje od ostatných druhov, treba spomenúť veľkú veľkosť jej plodov, intenzívne a živé zafarbenie šupky, ako aj jemnú arómu a veľmi sladkú chuť. Sladkosť a veľkosť „Ficodindia di San Cono“ sú v porovnaní s plodmi pestovanými v iných sicílskych pestovateľských oblastiach dva hlavné parametre, ktorými sa odlišuje, pretože sú charakteristické pre danú zemepisnú oblasť.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Osobitné vlastnosti „Ficodindia di San Cono“, t. j. veľká veľkosť plodov, intenzívne zafarbenie šupky a lahodná vôňa dužiny sa získavajú vďaka dokonalej kombinácii ľudských a environmentálnych faktorov typických pre oblasť produkcie.

Oblasť sa vyznačuje osobitnými vlastnosťami ako nadmorská výška a topografia, t. j. dvomi kľúčovými prvkami, ktoré sa podieľajú na osobitných podmienkach intenzity a kvality slnečného svitu, na striedaní cyklov zvlhčovania-vysušovania šupky plodov a na kolísaní teplôt počas dňa, a to najmä v čase dozrievania plodov. Pre danú oblasť je typická prítomnosť nízkych pahorkov oddelených malými údoliami, ktoré sa nachádzajú ďaleko od mora, a mierne zimy. Tieto údolia sú úplne otvorené od východu na západ, čo zaisťuje dobrú expozíciu pôdy slnečnému svitu a prenikanie východných vetrov, ktoré sú priaznivé pre mierne podnebie, najmä v letnom a jesennom období, t. j. v čase dozrievania plodov. V lete a na jeseň je teplý vzduch aj počas najteplejších hodín dňa ochladzovaný vánkom, ktorý sa pravidelne na konci dopoludnia dvíha zo západu a severozápadu. Vďaka tomuto vánku teplota nikdy nedosahuje príliš vysoké hodnoty.

Opísané fyzikálne javy v interakcii so slnečným svitom vedú k tvorbe a rozvoju antokyanínov, ktoré sú zodpovedné za zafarbenie šupky plodov opuncie a ich dužiny.

Okrem toho poloha pestovateľských plôch v určitej nadmorskej výške v kombinácii s účinným riadením potrieb zavlažovaných pôd miestnymi poľnohospodármi umožňujú dopestovať v tejto oblasti plody opuncie s vyššou hmotnosťou a vyšším obsahom cukru než v prípade iných plodov pestovaných v ostatných zemepisných oblastiach, ktoré sa nachádzajú v nižších nadmorských výškach. Pôdy v tejto oblasti majú veľkú schopnosť zadržiavať vodu počas dlhého obdobia, vďaka čomu sa zaisťuje konštantná vlhkosť pôdy a rastlina môže dokončiť svoj produkčný cyklus za najlepších možných podmienok bez ťažkostí a obmedzení.

Vďaka súboru environmentálnych faktorov má „Ficodindia di San Cono“ jedinečnú kvalitu. Tieto osobitné faktory v kombinácii s činnosťou človeka, s jeho pestovateľskými schopnosťami a s realizáciou opatrení na ochranu životného prostredia a spoločensko-výrobnej tradície (vrátane zachovania techník pestovania opuncií pri súčasnom rešpektovaní a ochrane údolí a pahorkov) prispievajú k tomu, že „Ficodindia di San Cono“ má vlastnosti, ktoré sa uznávajú v technickej a vedeckej literatúre, ako aj na základe už stanovenej obchodnej hodnoty. Silné korene vidieckeho obyvateľstva v príslušnej oblasti produkcie spolu s jeho tradičnými skúsenosťami, pestovateľskými schopnosťami odovzdávanými z generácie na generáciu, s neustálym výskumom a realizáciou tradičných aj špecifických pestovateľských postupov prispeli k vzniku podmienok nevyhnutných na zachovanie metód pestovania „Ficodindia di San Cono“ až do súčasnosti, nielen ako kľúčového hospodárskeho zdroja, ale aj ako historického, tradičného a kultúrneho dedičstva celej oblasti.

Svedectvom je najmä tradičná „Sagra del Ficodindia“ so svojim už 25. ročníkom, ktorá spája kultúru, tradície, obchodnú propagáciu a technický a vedecký pokrok s tradičnými každoročnými festivalmi venovanými opuncii. Tieto výsledky odzrkadľujú plnohodnotnú kultúrnu, pracovnú a hospodársku účasť obyvateľov danej oblasti na procese výroby „Ficodindia di San Cono“, ktorá pomohla vytvoriť silnú väzbu medzi samotným produktom a prostredím a v priebehu času rozvinula hlboké citové puto medzi obyvateľmi oblasti a týmto ovocím. Sú to práve pestovatelia, ktorí v priebehu času nielen že zachovali pestovateľské postupy nezmenené, ale vďaka svojim bohatým skúsenostiam dokážu rozpoznať aj ideálny čas na zber. Veľmi skorý zber totiž znižuje kvalitu cukrov a dáva ovociu typickú, pre spotrebiteľa nepríjemnú chuť kladódia, zatiaľ čo príliš neskorý zber spôsobuje zhoršenie organoleptických vlastností plodov a nepríjemnú horkú chuť. Na druhej strane plody ponúkané spotrebiteľom zbierané v ideálnom čase po dosiahnutí minimálneho zafarbenia šupky ako najlepšieho ukazovateľa stupňa zrelosti majú jedinečnú chuť a vôňu. Aj samotné pestovanie má svoju históriu. V roku 1840 francúzsky agronóm De Gasparin pri svojej návšteve Sicílie opísal opunciu takto: „Je to ozajstné požehnanie a šťastie pre Sicíliu – ako banánovník pre rovníkové krajiny a chlebovník pre tichomorské krajiny …“ Úspech opuncie a jej intenzívne pestovanie siahajú do druhej polovice 70. rokov 20. storočia. Práve v tomto období výrazne vynikla oblasť San Cono, ktorej územie rozprestierajúce sa medzi tromi hlavnými centrami (Enna, Caltagirone a Caltanissetta) je v súčasnosti najväčšou špecializovanou oblasťou produkcie, ktorú odborníci z odvetvia označili za „hlavné mesto produkcie opuncie v Taliansku“.

Odkaz na uverejnenie špecifikácie:

Súčasné správne orgány začali vnútroštátne námietkové konanie prostredníctvom uverejnenia návrhu o uznanie CHOP „Ficodindia di San Cono“ v Úradnom vestníku Talianskej republiky č. 185 z 10. augusta 2007.

Konsolidované znenie špecifikácie výrobku sa nachádza na webovej stránke:

http://www.politicheagricole.it/flex/cm/pages/ServeBLOB.php/L/IT/IDPagina/3335

alebo

priamo na webovej stránke Ministerstva pre politiku poľnohospodárstva, potravinárstva a lesného hospodárstva (http://www.politicheagricole.it) kliknutím na „Qualità e sicurezza“ (Kvalita a bezpečnosť) (vpravo hore na obrazovke) a na „Disciplinari di Produzione all’esame dell’UE“ (Špecifikácia predložená na preskúmanie EÚ).

(1) Ú. v. EÚ L 93, 31.3.2006, s. 12.